**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**08 ДУГААР САРЫН 30-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| **1.** | **Хуралдааны товч тэмдэглэл:** | 1-2 |
| **2.** | Хуралдааны дэлгэрэнгүй тэмдэглэл | 3-7 |
| 1.Байнгын хорооны даргыг сонгох тухай | 3-7 |

***Монгол Улсын Их Хурлын 2022 оны ээлжит бус чуулганы***

***Байгаль орчин, хүнс, хөдөө аж ахуйн байнгын хорооны***

***08 дугаар сарын 30-ны өдөр /Мягмар гараг/-ийн***

***хуралдааны товч тэмдэглэл***

          Улсын Их Хурлын гишүүн Ж.Батжаргал ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн хүрэлцэн ирж, 57.9 хувийн ирцтэйгээр хуралдаан 15 цаг 35 минутад Төрийн ордны “Жанжин Д.Сүхбаатар” танхимд эхлэв.*

*Томилолттой:**Ц.Анандбазар;*

*Чөлөөтэй:**Б.Бат-Эрдэнэ, Х.Болорчулуун, Г.Ганболд, Д.Өнөрболор, Г.Тэмүүлэн;*

*Эмнэлгийн чөлөөтэй:**Ж.Бат-Эрдэнэ.*

***Нэг.Байнгын хорооны даргыг сонгох тухай***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Байгаль орчин, хүнс, хөдөө аж ахуйн байнгын хороо хариуцсан ахлах зөвлөх Н.Наранцогт, референт С.Дунжидмаа нар байлцав.

Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн Улсын Их Хурлын гишүүн Б.Саранчимэгийг Байнгын хорооны даргад нэр дэвшүүлж байгаа талаар танилцуулав.

 Танилцуулга болон нэр дэвшигчтэй холбогдуулан Улсын Их Хурлын гишүүдээс асуулт гараагүй болно.

 Улсын Их Хурлын гишүүн Б.Бейсен, Ц.Туваан, Н.Наранбаатар нар үг хэлэв.

 **Ж.Батжаргал:** Байгаль орчин, хүнс, хөдөө аж ахуйн байнгын хорооны даргаар Улсын Их Хурлын гишүүн Батсүхийн Саранчимэгийг сонгохыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 1

 Бүгд: 12

 91.7 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Н.Наранбаатар Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 15 цаг 54 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Хуралдаан 19 минут үргэлжилж, ирвэл зохих 19 гишүүнээс 12 гишүүн хүрэлцэн ирж, 63.2 хувийн ирцтэйгээр 15 цаг 54 минутад өндөрлөв.*

Хуралдаан даргалсан:

 УЛСЫН ИХ ХУРЛЫН

 ГИШҮҮН Ж.БАТЖАРГАЛ

Тэмдэглэлтэй танилцсан:

БАЙГАЛЬ ОРЧИН, ХҮНС,

ХӨДӨӨ АЖ АХУЙН БАЙНГЫН

ХОРООНЫ ДАРГА Х.БОЛОРЧУЛУУН

 Тэмдэглэл хөтөлсөн:

 ХУРАЛДААНЫ ТЭМДЭГЛЭЛ ХӨТЛӨХ

 АЛБАНЫ ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**08 ДУГААР САРЫН 30-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Батжаргал:** Байнгын хорооны гишүүдийнхээ энэ өдрийн амар амгаланг айлтгая.

Байнгын хорооны гишүүдийн олонх хүрэлцэн ирсэн тул Байгаль орчин, хүнс, хөдөө аж ахуйн байнгын хорооны 2022 оны 8 дугаар сарын 30-ны өдрийн хуралдааныг нээснийг мэдэгдье.

Монгол Улсын Их Хурлын чуулганы хуралдааны дэгийн тухай хуулийн 11.6-д заасны дагуу хуралдааны ирцийг танилцуулъя.

Баян-Өлгий аймгийн 2 дугаар тойргоос сонгогдсон Тилеуханы Аубакир гишүүн ирсэн байна. Булган аймгийн 4 дүгээр тойргоос сонгогдсон Бат-Эрдэнэ гишүүн өвчтэй байгаа юм байна. Төв 14 дүгээр тойрог Жигжидийн Батжаргал гишүүн ирсэн байна. Баян-Өлгийн 2 дугаар тойргоос сонгогдсон Буланы Бейсен гишүүн ирсэн байна. Сүхбаатар 12 дугаар тойргоос сонгогдсон Наянтайн Ганибал гишүүн ирсэн байна. Дархан-Уул 19 дүгээр тойргоос сонгогдсон Гонгорын Дамдинням гишүүн ирсэн байна. Дундговь Говьсүмбэрийн 6 дугаар тойргоос сонгогдсон Гомпилдоогийн Мөнхцэцэг гишүүн ирсэн байна. Өмнөговийн 11 дүгээр тойрог Нанзадын Наранбаатар ирсэн байна. Баянзүрхийн 22 дугаар тойрог Батсүхийн Саранчимэг ирсэн байна. Төв 14 дүгээр тойрог Цэдэвдоржийн Туваан ирсэн байна. Завхан 9 дүгээр тойрог Цэдэндамбын Цэрэнпунцаг гишүүн ирсэн байна. Дорноговийн 8 дугаар тойрог Төмөртогоогийн Энхтүвшин гишүүн ирсэн байна. Ингээд Увсын 15 дугаар тойрог Одонгийн Цогтгэрэл гишүүн ирсэн байна. Ингээд 12 гишүүн ирж, 63.2 хувийн ирцтэйгээр хуралдаанаа үргэлжлүүлье.

 Байнгын хорооны хуралдаанаар 1 асуудал хэлэлцэнэ. Байнгын хорооны даргад нэр дэвшүүлэх тухай асуудлыг хэлэлцье.

Хэлэлцэх асуудал дээр өөр саналтай хүн бий юу? Тэгвэл хэлэлцэх асуудлаа тогтлоо.

 Байнгын хорооны даргад нэр дэвшүүлэх саналыг Улсын Их Хурал дахь Монгол Ардын намын бүлгийн дэд дарга, Улсын Их Хурлын гишүүн Хүрэлбаатарын Булгантуяа танилцуулна. Булгантуяа дарга ирсэн юм уу? Гялзаарай.

Зүгээр дээ тийм ээ? Зүгээр биз? Аан за. Булгаа даргыг зарлачихсан шүү дээ. Мөн үү танилцуулах нь? Та юм уу?

Байнгын хорооны даргад нэр дэвшигчийн танилцуулгыг Улсын Их Хурал дахь Монгол Ардын намын бүлгийн дарга, Улсын Их Хурлын гишүүн Дуламдоржийн Тогтохсүрэн хийнэ.

**Д.Тогтохсүрэн:** Байнгын хорооны дарга, Байнгын хорооны гишүүдийн өдрийн амгаланг айлтгая.

Байгаль орчин, хүнс хөдөө аж ахуйн байнгын хорооны дарга, Засгийн газрын гишүүн, Хүнс, хөдөө аж ахуйн үйлдвэрийн сайдаар томилогдсон. Үүнтэй холбогдуулаад Байнгын хорооны даргын асуудлыг Улсын Их Хурал дахь олонхын бүлгээс Байнгын хорооны хуралд оруулж байна. Энэ удаа Улсын Их Хуралд олонхын бүлэг буюу Монгол Ардын намын бүлгээс Улсын Их Хурлын гишүүн, Байгаль орчин, хүнс, хөдөө аж ахуйн байнгын хорооны гишүүн Батсүхийн Саранчимэгийн нэрийг Байнгын хорооны даргад нэр дэвшүүлж байна.

Батсүхийн Саранчимэг 1987-93 онд Оросын Холбооны Улсын Новосибирск хотын Цахилгаан Техникийн Их Сургуульд Удирдлагын автоматжуулалтын системийн инженер мэргэжлээр төгссөн. 2012-13 онд Шинжлэх Ухаан Техникийн Их Сургуулийн магистр. 2014 онд Харвардын Их Сургуулийн Удирдлагын хөтөлбөр, 2014-17 онд Монгол Улсын Их Сургуулийн Хууль зүйн сургуулийг Эрх зүйч мэргэжлээр тус тус төгссөн.

1994-99 онд Улсын Их Хурлын Тамгын газарт Компьютерын сүлжээ хариуцсан ажилтан. 2006-9 онд Шинэ зуун Улаанбаатар төрийн бус байгууллагын тэргүүн. 2010-15 онд Үндэсний цэцэрлэгт хүрээлэн Нийслэлийн төрийн өмчит үйлдвэрийн газрын захирал, 2011 оноос Нийслэлийн нийгмийн ардчилал Монголын эмэгтэйчүүдийн холбооны тэргүүн, 2016 онд Байгаль орчин, ногоон хөгжил, аялал жуулчлалын сайдын зөвлөх, 2008-12 онд Нийслэлийн Иргэдийн төлөөлөгчдийн хурлын төлөөлөгч, 2012-16 онд Нийслэлийн Иргэдийн төлөөлөгчдийн хурлын төлөөлөгч бөгөөд тэргүүлэгч, 2016-20 онд Улсын Их Хурлын гишүүн, 16 оноос Монгол Улсын Их Хурал дахь Монгол Ардын намын бүлгийн дэд дарга, 2020 оноос Улсын Их Хурлын гишүүнээр ажиллаж байна.

Манай Байнгын хорооны гишүүд та бүгдийг Улсын Их Хурлын гишүүн Батсүхийн Саранчимэгийг Байгаль орчин, хүнс, хөдөө аж ахуйн байнгын хорооны даргад дэмжиж өгөхийг хүсье. Баярлалаа.

**Ж.Батжаргал:** Баярлалаа. Өөр саналтай гишүүд байна уу? Алга байна. Нэр дэвшүүлэлтийг тасаллаа.

Нэр дэвшигчээс асуух асуулттай гишүүд байна уу? Нэрсээ өгье. Алга байна.

Нэр дэвшигчид санал, үг хэлэх хүн байна уу? Наранбаатар гишүүн. Ганибал гишүүнээр, Наранбаатар гишүүнээр тасаллаа.

Бейсен гишүүн. Ганибал гишүүн татлаа нэрээ. Үг хэлэхээс. Манай ажлын хэсгийнхэн хасчхаарай. Бейсен гишүүн.

**Б.Бейсен:** Энэ Байнгын хорооны дарга болж байгаа Саранчимэг гишүүндээ ажлын амжилт хүсээд бас баяр хүргэе. Нэр дэвшиж байгаад.

Энэ жилийн хувьд баруун аймгууд дээр нэлээн гандуу, хадлан тэжээл муу ийм байдалтай байгаа. Тийм учраас өвлийн бэлтгэл ажил, хадлан тэжээлээ, өвс тэжээлийн асуудал дээр анхаарч ажиллана уу гээд бас хэлмээр байна. Бороо ороогүй энэ жил нэлээн хэцүү хүнд байдалд байгаа.

Нөгөө талаар хөдөө аж ахуйн малын гаралтай түүхий эдийг боловсруулах үйлдвэр барина гэсэн баригдаагүй. Ялангуяа ноос ноолуур, арьс ширний үйлдвэрийн асуудал байгаа. Энийгээ заавал баруун аймгууд дээр барих асуудал дээр тууштай хамтраад ингээд хамтарч ажиллана уу гэсэн санал хэлье.

Дараа нь махны экспортын асуудлаар. Малчдын амьдрал нэлээн хөдөөд хүнд байгаа. Юмны, өргөн хэрэглээний барааны үнэ, бензин шатахуун, эм тариа бүх юм нь 4, 5 дахин нэмэгдчихсэн. Хүүхдүүдээ сургаж чадахгүй, махны борлуулалт муу байгаа энэ үед нь тэр махны экспортын асуудал дээр анхаарч ажиллана уу гэсэн санал хэлье. Анхаарал тавьсанд баярлалаа.

**Ж.Батжаргал:** Баярлалаа. Туваан гишүүн.

**Ц.Туваан:** Шинээр сонгогдох Байнгын хорооны даргад бас хэд гурван хэлэх юм байна. Манай Байгаль орчин, хүнс, хөдөө аж ахуйн байнгын хороо бол иргэдийн, ялангуяа хөдөө орон нутагт амьдарч байгаа малчид, хувиараа хөдөлмөр эрхэлж байгаа хүмүүсийн амьдралд хамгийн ойр байх ийм Байнгын хороо, маш чухал Байнгын хороо.

Тэгээд энэ жилийн хувьд бол жил жилээс онцлогтой байна. Энэ жил эрт сэрүү орж байна. Эрт хяруу унаж байна. Ер нь бас энэ зуны зуншлага бол улс орны хэмжээнд харилцан адилгүй. Цөөхөн хэдхэн аймагт бол зуншлага сайн байлаа. Тэгээд бусад аймгууд, говийн аймгууд, баруун бүсийн аймгуудад бол нэлээн хүнд байна.

Тэгэхээр Монгол Улс бол өөрөө парламентын засаглалтай орон. Парламентын үйл ажиллагааны үндсэн хэсэг нь бол энэ Байнгын хороо, Байнгын хорооны хуралдаан байгаа. Тэгэхээр Байнгын хорооны шийдвэр бол маш чухал. Өмнөх манай Байнгын хороо бас нэлээн чухал асуудлуудыг хөндөж ажлын хэсэг томилж ингэж ажиллуулсан. Энэний үр дүн ч гэсэн эхнээсээ гараад ингээд явж байгаа. Тэгэхээр энэ дээр бас нэлээн ачаалалтай ажиллах байх. Тэгэхээр энэ дээр хамтарч ажиллана.

Хоёрдугаарт энэ КОВИД-ын нөхцөл байдал уламжлаад дэлхийн энэ геополитикийн бодлогын өөрчлөлт, дайны нөхцөл байдалтай энэ цаг үед Монгол Улсын Ерөнхийлөгчөөс энэ хүнсний хангамж, аюулгүй байдал гээд маш том хөтөлбөр батлагдсан Улсын Их Хурлаар. Тэгээд энийг бол тэр хавсралтад хийх ажлууд, бүх юм нь бол бас бид нар хамтарч ажиллах, Улсын Их Хурал дээр байгуулагдсан түр хороотойгоо хамтарч ажиллах ийм асуудлууд бидний өмнө ингээд байж байгаа. Одоо амралт, зугаалгын цаг дууссан. Одоо намрын эд ажил эхэлж байгаа. Хадлан бордооны цаг ингээд эхэллээ.

Тэгэхээр энэ Их Хурлын тогтоолыг бас цааш нь хэрэгжүүлэх ажил дээр бол бид нар маш их үүрэг гүйцэтгэж ажиллах ёстой. Тэгэхээс ч өөр арга байхгүй. Ялангуяа энэ Орос, Украйны дайн, дээрээс нь энэ Хятад, Тайвань, дээрээс нь энэ хил гааль, тээвэр ложистикийн хүндрэлтэй энэ цаг үед юмны үнэ маш их өндөр болж байна. Дээрээс нь инфляц маш өндөр байна. Иргэдийн аж амьдрал муудаж байгаа, орлого багасчихсан энэ цаг үед бас бид нар яг тэр талд нь мэдээж Улсын Их Хурлын гишүүд бол төр, ард түмний гүүр гэж сонгогдсоныхоо хувиар тэр ард түмнийхээ амьдралд энэ эдийн засгийн хүндрэл, хүнд хүнд нөхцөлүүдийг аль болох хөнгөн тусгах ажлуудыг бид нар хийх ийм үүрэгтэй.

Тэгэхээр энэ дээр бас манай Байнгын хороо нэлээн чухал үүрэгтэй. Энэ дээр бас бодлого гаргаж, ажлын хэсгүүдийг гаргаж, засгийн газрыг шахаж хамтарч ажиллана гэж бодож байна.

Өмнө нь гаргасан Байнгын хорооноос томилж гаргасан 3 том ажлын хэсэг ажилласан. Хүнсний хуулийн хэрэгжилтийг хянах, Мал амьтны эрүүл мэндийн тухай хуульд хяналт тавих, тэгээд Тусгай хамгаалалттай газар нутгийн тухай хууль гээд.

Ингээд энэ Байнгын хорооноос гаргасан тогтоолуудын хэрэгжилтэд хяналт тавих гэдэг нь их чухал юм байгаа юм. Бид нар бол цаасыг гайхамшигтай хийдэг. Маш хангалттай цаас байгаа. Хамгийн гол нь хэрэгжилт сул байгаа. Тэгэхээр энэ Байнгын хороонд харьяалагдах яамдуудыг бас шахаж ажиллуулъя. Тэр хүнсний хангамжийн аюулгүй байдлын 1.7 их наядыг бас ажил болгочих юмсан. Ажил болгох талд нь бас дэмжиж ажиллах дээр бас бүгдээрээ хамтарч ажиллая гэж бодож байна.

Мөн өмнө нь манай Байнгын хорооны даргаар ажиллаж байсан Болорчулуун дарга бас салбарын яам толгойлоод явчихсан нь бас бид нарт нэлээн дөхөмтэй бас хамтарч ажиллаж байсан ажлуудаа үргэлжлүүлэхэд дөхөмтэй гэж бодож байна. Тэгээд танд ажлын амжилт хүсье. Баярлалаа.

**Ж.Батжаргал:** Баярлалаа. Наранбаатар гишүүн.

**Н.Наранбаатар:** Шинээр сонгогдож байгаа Байнгын хорооны даргад ажлын амжилт хүсье. Энэ жил онцгой анхаарах нэг асуудал бол энэ говийн бүс нутгуудаар хур бороо бага орсонтой холбоотой гангийн байдалтай байсан. Тухайлбал Өмнөговь аймгийн нутаг дэвсгэрийн 95 хувь нь гантай гэсэн ийм гамшгийн эрсдэлийн үнэлгээгээр бол гарч ирээд тодорхойлогдоод байгаа. Тэгэхээр үүнийгээ дагаад отор нүүдэл маш их хийж байна. Хөрш зэргэлдээ аймгуудын залгаа сумдууд ч гэсэн ер нь бас гангийн байдалтай, малчид маань нэлээн хол нүүх ийм байдалтай байна. Тухайн газар нутгаас хадлан тэжээл бэлтгэх бол ийм боломж байхгүй говийн бүс нутаг.

Тийм учраас отор нүүдлээр явах. Мөн хадлангийн бүс нутгаас өвс тэжээл худалдаж авах ийм л ажлууд байна.

Дээрээс нь малаа борлуулах, цөөлөх дундаас доош тарга хүчтэй малыг бол борлуулах ийм зайлшгүй шаардлагууд гарч ирж байна. Тийм учраас энэ Хүнс, хөдөө аж ахуйн яам, бусад холбогдох газруудыг энэ өвөлжилтийн бэлтгэл, ялангуяа энэ цаг муу байгаа газрууд руу онцгой анхаарч, отор нүүдлийн аймаг дундын бүсийг тодорхой хил заагийг нь тодорхой болгох, мөн энэ тусгай хамгаалалт, хилийн бүс орчим нутаглуулах, өвөлжүүлэх, хаваржуулах ажлыг зохион байгуулах, аймаг сумд, орон нутгийн дарга нарыг хооронд нь гэрээ хэлцэл хийлгэх гэх мэтчилэн тодорхой арга хэмжээнүүд авах зайлшгүй шаардлага үүсээд байгааг бас танд хэлье гэж бодож байна.

Хоёр дахь асуудал. Монгол Улсын Засгийн газрын Шинэ сэргэлтийн бодлого, зорилтын хүрээнд говийн бүс нутгийг усжуулах, гадаргын усыг аваачих “Хөх морь” төсөл төлөвлөгдөөд явж байна. Тэгэхээр сүүлийн жилүүдэд бас говийн бүс нутгийн цөлжилт, хуурайшилт, тоосжилт, усны хомсдол гэдэг юм үнэхээр бодитойгоор харагдаж байна. Тийм учраас энэ төслийг урагшлуулах, хөрөнгө төсөв, санхүү, төсөл олж ирэх ажлыг та нэлээд шуурхайлж хийхгүй бол үүнийг дагасан маш олон сөрөг үзэгдлүүд бий болж байна.

Мөн дараагийн асуудал бол энэ уул уурхайгаас үүдэн гарч байгаа сөрөг нөлөөллүүд маш их байна. Ялангуяа энэ говийн эмзэг хөрс, ургамал амьтанд бол энэ олон уул уурхайн лиценз, хайгуул, ашиглалтын үйл ажиллагаа сөргөөр нөлөөлж байна. Энэ үйлдвэржилт, хил боомт, нүүрс, зэсийн тээвэрлэлтээ дагаад эрүүл газар нутаг талхлагдах, энэ малчид маань бэлчээргүй болох гэх мэтчилэн худаг усны хомсдолд орох, өвөлжөө бууцны хомсдолд орох гэх мэтчилэн маш олон ийм сөрөг нөлөөллүүд бий болж байгаа.

Тийм учраас энэ цөлжилтийн эсрэг энэ хариуцлагагүй уул уурхайтай холбоотой хууль тогтоомжийг хэрэгжүүлэх тал дээр бол Байгаль орчны яам нэлээд сайн цаашдаа ажиллах ёстой гэсэн ийм бодолтой байна.

Тэгээд дараагийн нэг асуудал нь устай холбоотой хууль тогтоомжуудаа ер нь эргэж харахгүй бол болохгүй болсон байна. Үнэндээ хамгийн хямдхан ус, хэрэглээ бол энэ Монголд л байна. Ялангуяа энэ уул уурхайд ашиглаж байгаа энэ гүний усны төлбөрийг эргэж харах зайлшгүй бас шаардлага говийн бүс нутагт тулгараад байна. Энэ ус бохирдуулах явдал бол хаа сайгүй байна. Энэ ус бохирдуулсны төлбөрийг эргэж харах зохицуулалт хийх ийм зайлшгүй шаардлага бий болж байна.

Мөн энэ уул уурхайд ашиглаж байгаа энэ үйлдвэрлэлийн зориулалттай ус, унд ахуйн зориулалттай уснаас маш бага хэмжээний төлбөр авдаг, бас төлбөр авдаггүй. Ийм асуудлууд байгаа учраас энэ устай холбоотой энэ хууль тогтоомжуудыг ер нь эргэж харж сайн орчин үеийн юутай нийлүүлж хэрэглээтэй нь зохицуулалт хийхгүй бол болохгүй болсон байна гэдгийг хэлэх гэсэн юм. Ингээд ажлын амжилт хүсье.

**Ж.Батжаргал:** Баярлалаа. Нэр дэвшигчтэй холбогдуулан гишүүд үг хэлж дууслаа. Санал хураалтад бэлдье. Байгаль орчин, хүнс, хөдөө аж ахуйн байнгын хорооны даргаар Улсын Их Хурлын гишүүн Батсүхийн Саранчимэг нэр дэвшүүлснийг дэмжье гэсэн саналын томьёоллоор санал хураалт явуулъя.

Хуралдаанд оролцсон гишүүдийн 91.7 хувийн саналаар дэмжигдлээ. Байгаль орчин, хүнс, хөдөө аж ахуйн байнгын хорооны даргыг сонгох асуудлыг хэлэлцэж дууслаа.

Байгаль орчин, хүнс, хөдөө аж ахуйн байнгын хорооны даргыг сонгох тухай асуудлыг хэлэлцсэн талаарх Байнгын хорооны санал, дүгнэлтийг чуулганы нэгдсэн хуралдаанд Улсын Их Хурлын гишүүн Нанзадын Наранбаатар танилцуулна.

Байгаль орчин, хүнс, хөдөө аж ахуйн байнгын хорооны хуралдаанаар хэлэлцэх асуудал дууссан тул хуралдааныг хаасныг мэдэгдье. Гишүүддээ баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

 ШИНЖЭЭЧ Д.ОТГОНДЭЛГЭР